
Խումբ Ա (երեք մասնակից)

Դատական վարույթն ընթանում է Մարդու իրավունքների եվրոպական դատարանում: Դուք ներկայացնում եք դիմող «Ա առցանց պարբերականի» շահերը և հանդիսանում եք նրա ներկայացուցիչը եվրոպական դատարանում: Դատարանի առջև Դուք վիճարկելու եք, որ ՀՀ-ն խախտվել է ձեր վստահորդի ՄԻԵԿ֊ի հոդված 10-ը, քանի որ լրատամիջոցը ոչ միայն աշխատել է հավասարակշռված տեղեկատվություն տարածել՝ ապահովելով հասարակության պատշաճ տեղեկացված լինելու իրավունքի իրացումը,  այլև հետևողականորեն վկայակոչվել է տեղեկատվության աղբյուրները, ինչով պարբերականն իրեն հստակորեն տարանջատել է  տեղեկատվության աղբյուրի ՝ հեղինակի խոսքից։ Հետևաբար,  այլ անձի հեղինակած ատելության խոսքը չպետք է վերագրվի հրապարակողին՝ տվյալ դեպքում «Ա առցանց պարբերականին» որպես լրատվամիջոց։ 


        	
Խումբ Բ (երեք մասնակիցներ)

Դատական վարույթն ընթանում է Մարդու իրավունքների եվրոպական դատարանում, որտեղ Դուք ներկայացնում եք պատասխանողի, այսինքն՝ Հայաստանի Հանրապետության կառավարությանը: Դատարանի առջև Դուք վիճարկելու եք, որ «Ա առցանց պարբերականի» իրավունքների խախտում  տեղի չի ունեցել՝ Մարդու իրավունքների եվրոպական կոնվենցիայի կամ ՀՀ Սահմանադրության, և օրենքների ներքո,քանի այդ պարբերականի կողմից տարածած հրապարակումները պարունակում է ատելության խոսք,  հակասում է «պատասխանու լրագրություն» և «բարեխիղճ հայտարարություն» (fair comment) լրագրողական մասնագիտական, ինչպես նաև օրինականության և կոնվենցիոն պահանջներին:

 
Խումբ Գ (5 մասնակից)
 
Դուք ներկայացնում եք Մարդու իրավունքների եվրոպական դատարանի կազմը։ Դուք պետք է որոշում կայացնեք, թե արդյոք Հայաստանի Հանրապետությունը, ի դեմս ազգային դատարանի, խախտել է Մարդու իրավունքների եվրոպական կոնվենցիայի 10-րդ հոդվածը։ Այսինքն, դատական ստուգման պետք է ենթարկեք ազգային դատարանի որոշումը, դրա համապատասխանությունը Կոնվենցիայի պահանջներին։
 
Դատարանը պետք է ղեկավարի դատաքննությանն ընթացքը և կառավարի դատական նիստերի դահլիճը։ Դատարանը նախ հրավիրում է դիմումատուին ներկայացնել իր պնդումները, որից հետո հրավիրում է պատասխանողին ներկայացնել իր հակափաստարկները։ Յուրաքանչյուր կողմի տրվում է 20 – ական րոպե։ Դատավորները կարող են հարցեր ուղղել յուրաքանչյուր կողմի անդամներին, սակայն հարցերը առաջարկվում է հասցնել նվազագույնի, որ յուրաքանչյորր կողմ կարողանա տեղավորվել հատկացված ժամանակահատվածում։  

Առաջին փուլի ավարտից հետո դատարանը յուրաքանչյուր կողմին կարող է տալ ևս 10-ական րոպե ռեպլիկների համար։
Այս երկրորդ փուլից հետո դատարանը հեռանում է խորհրդակցական սենյակ որոշում կայացնելու համար։
 





Փաստերը
 
2016թ.-ի հուլիսի 17-ի վաղ առավոտյան տեղեկություններ տարածվեցին այն մասին, որ տեղի է ունեցել զինված հարձակում ՀՀ ոստիկանության պարեկապահակակետային ծառայության (ՊՊԾ) գնդի վրա, պատանդ են վերցվել ոստիկանության ծառայողներ, կան վիրավորներ, ինչպես նաև կյանքից զրկվել է ոստիկանության ծառայող: Զինված խմբի կողմից գնդի գրավումը տևեց մինչև հուլիսի 31-ը։ Զինված հարձակմանը հաջորդեց ատելության խոսքի և բռնության քարոզչության աննախադեպ բռնկում: 

Լարվածության շիկացմանն ավելի նպաստեց Ոստիկանության ՊՊԾ գնդում գտնվող զինված խմբի անդամների կողմից մարդու իրավունքների տեսանկյունից վտանգավոր վարքագծի դրսևորումը (մեքենաների հրկիզումը, ուղիղ եթերում բռնության ակնհայտ կոչերը, հրազենի ցուցադրումը, անկանոն կրակոցները և այլն):  

Արձանագրվեցին լրագրողների մասնագիտական գործունեության միջամտության դեպքեր, որոնք դրսևորվեցին մի դեպքում ոստիկանների կողմից լրագրողի նկարահանած տեսանյութերի ոչնչացմամբ, իսկ մյուս դեպքում քաղաքացիական հագուստով անձանց կողմից բռնության կիրառմամբ, տեսախցիկը խլելով և նկարահանած տեսանյութը ոչնչացնելով։ Հատուկ միջոցների կիրառման ժամանակ նրանց ուղղությամբ նույնպես նետվել են պայթուցիկներ, որի արդյունքում ստացել են այրվածքներ, բեկորային վնասվածքներ,  քաղաքացիական հագուստով անձանց առանձին խմբեր հարձակվել են լրագրողների վրա այն պահին, երբ նկատել են, որ լրագրողները լուսաբանում էին իրադարձությունները։ Բռնություններին զուգընթաց արձանագրվեցին լրագրողներին բերման ենթարկելու և ձերբակալելու դեպքեր։ Այս դեպքերին անդրադաձ են կատարել ՄԻՊ, ԵԱՀԿ, ԵՄ  պատվիրակության և ԱՄՆ դեսպանատան բարձրաստիճան ներկայացուցիչները։ 

Հուլիսի 23-ին ՊՊԾ գնդի տարածքում տեղի ունեցավ զինված խմբի անդամների մամուլի ասուլիսը, որին զինված խմբի անդամները ներկայացան զինված։ Ասուլիսից հետո տարբեր լրատվամիջոցներով սկսվեցին տարածվել քաղաքային պատկերներ զինված անձանց նկարներով և ասուլիսի վերաբերյալ մեկնաբանություններ, ասուլիսն ուղիղ հեռարձակումն ու ասուլիսից դրվագներ։ ։ 

 «Ա առցանց պարբերականը», որն առցանց լրատվական հարթակ է, սակայն հիմնականում տարածում է ֆեյսբուք սոցիալական կայքի օգտատերերի տեղադրված հայտարարություններն ու գրառումները, ևս  տարածել էր ասուլիսից դրվագներ, մասնավորապես ասուլիսի ընթացքում զինված խմբի անդամներից մեկի հնչեցրեց հետևյալ կոչը. «թող ճեղքեն, բենզինի շշերով, քարերով, հայերը լավ կռվել գիտեն: Թող չնստեն լոփոլոփո պատերի տակ խոսան, բենզինի շիշը վերցնեն, տան իր ճանապարհը փակողի գլխին, հարգելի ոստիկանները թող ճանապարհը բացեն»:  Ինչպես նաև արտատպել էր մի քանի ֆեյսբուք սոցիալական կայքի օգտատերերի գրառումներ, որտեղ զինված խմբի անդամները  ներկայացվում էին որպես «ազգի մատաղացուներ», «հերոսներ», «հայրենիքի մարտիկներ», «քաղբանտարկյալներ», իսկ ոստիկաններն ու շարժմանը չմիացողները՝  «թուրք»։ 

 
[bookmark: _GoBack]ՀՀ դատախաղության հասարակական անվտանգության դեմ ուղղված հանցագործությունների քննության նկատմամբ հսկողության վարչությունը  առաջնորդվելով ՀՀ Քրեական դատավարության օրենսգրքի 175 հոդվածի 3 մասով գործ հարուցեց « Ա առցանց պարբերականի» նկատմամբ ՀՀ Քրեական օրենսգրքի  3971 հոդվածի հատկանիշներով և մեղադրելով «Զանգվածային լրատվության մասին» ՀՀ օրենքի  7֊րդ հոդվածի 1 մասի խախտման մեջ։   

Դատարանում «Ա առցանց պարբերականը»՝ հղում կատարելով ՀՀ Սահմանադրության 42 հոդվածին և վերոնշյալ օրենքի 4֊րդ հոդվածին նշել է,  որ հանրության լայն շրջանում նրանք հայտնի են որպես ֆորումային հարթակ, որ ոչ թե ստեղծում, այլ տարածում է տեղեկատվություն, որպես ֆորումային հարթակ և չունի խմբագրական ֆունկցիա։ Պարբերականի գործությունեությունն ամբողջովին համապատասխանում է պատասխանատու լրատվության պահանջներին, իսկ «Զանգվածային լրատվության մասին» ՀՀ օրենքի 9-րդ հոդվածի 2-րդ մասով ամբողովին ազատված է պատասխանատվությունից, քանի որ տարածված տեղեկատվությունը ստացվել է լրատվական գործակալությունից և հանդիսացել է հրապարակային ելույթի բառացի և  բարեխիղճ վերարտադրություն է։ Ավելին դա տարածելիս հստակ կատարել է հղում այդ աղբյուրին: Պարբերականը նշել է, որ սա հուլիսյան դեպքերի ընթացքում բազմաթիվ կառույցների՝ այդ թվում ՄԻՊ֊ի և ԵԱՀԿ֊ի կողմից, արձանագրված լրագրողների թիրախավորման, խտրական վերաբերմունքի և դիտավորությամբ պատժելու տրամաբանական շարունակությունն է, ինչը հավաքների լուսաբանման ընթացքում դրսևորվել է ֆիզիկական ու հոգեբանական բռնության տարրեր պարունակող գործողություններով, իսկ այժմ  լրագրողական գործունեությանը խոչընդոտվում է  նման դատական քաշքշուկներով։ Պարբերականը հայտարարել է որ նման դատական ակտերը ական են ազատ խոսքի և ժողովրդավարության արժեքների հիմքում և հղում կատարելով ՀՀ Սահմանադրության հոդված 42-ին՝ դատախազության գործողությունները որակել է որպես լրատվության անկախությանը միջամտություն, ազատ խոսքի սահմանափակման փորձ, վերադարձ տոտալիտար անցյալ և գրաքննություն։ 


Առաջին ատյանի դատարանը ապացուցված է համարել այն փաստը, «Ա առցանց պարբերականը» պատշաճ հղում է կատարել տարածվող նյութի աղբյուրին, սակայն նաև ապացուցված է համարել,  որ հրապարակումները պարունակել են ատելության խոսք։ Դատարանը նշել է, որ տեղեկություններ և գաղափարներ տարածելու ազատության շրջանակները բավական լայն են, իսկ հանդուրժողականությունն ու լայն հայացքները ժողովրդավարության հիմքում են։ Ավելին,  արտահայտվելու ազատության իրավունքը պաշտպանում է ոչ միայն ընդհանուր առմամբ ընդունելի համարվող խոսքը, այլ նաև այնպիսի արտահայտություններ, որոնք կարող են ցնցող, վիրավորական, սադրող կամ վրդովեցուցիչ համարվել ոմանց կողմից։ Այդուհանդերձ, եթե խոսքը վերաբերում է ատելություն, բռնություն, անհանդուրժողականություն քարոզող խոսքին, ապա նման խոսքը բացարձակապես մերժվում է մարդու իրավունքների պաշտպանության ազգային և միջազգային իրավական կառուցակարգերով` անկախ այն հանգամանքից, թե ինչ նպատակ է հետապնդում ատելության խոսքը, անհանդուրժողականության քարոզը, կոչը։ Այդ իմաստով, ատելության խոսքի տարածումը ազատ արտահայտվելու իրավունքի չարաշահում է, որի արգելքը հստակորեն սահմանված է միջազգային իրավական փաստաթղթերով, ՀՀ Սահմանադրությամբ և օրենքներով։ Դատարանը « Ա առցանց պարբերականին» մեղավոր է ճանաչել՝ տուգանելով 300 000 ՀՀ դրամ։ 

Պարբերականը բողոքարկել է սույն վճիռը Վերաքննիչ դատարանում, նշելով որ պարբերականը, որը կարծիքների բազմազանության հարթակ է և  աշխատում է առանց խմբագրական միջամտության,  չի կարող պատասխանատվություն կրել այլոց՝ հատկապես սոցիալական ցանցերի օգտատերերի արտահայտած կարծիքի համար, իսկ զինված խմբի հայտարարության տարածումը ամբողջովին իրականացվել է ինչպես ՀՀ ներպետական և միջազգային իրավական, այնպես էլ լրագրողական էթիկական նորմերի  պահպանմամբ և դրանց շրջանակում՝ աղբյուներին պատշաճ հղմամբ, և չի կարող մեկնաբանվել որպես զինված խմբի գործողությունների կամ արտահայտած մտքերի՝  ՀՀ Քրեական օրենսգրքի հոդված 3971 ֊֊ով սահմանված «հերքել, մեղմացնել, հավանություն տալ կամ արդարացնել» գործողություններին։ Դատարանը նշել է, որ ՀՀ Սահմանադրության 77-րդ հոդվածի համաձայն՝ արգելվում է հիմնական իրավունքների և ազատությունների օգտագործումը սահմանադրական կարգը բռնի տապալելու, ազգային, ռասայական, կրոնական ատելություն բորբոքելու, բռնություն կամ պատերազմ քարոզելու նպատակով:  
ՀՀ ներպետական իրավական համակարգի մաս կազմող ՄԱԿ-ի Քաղաքական և քաղաքացիական իրավունքների միջազգային դաշնագրի 19-րդ հոդվածը ևս սահմանում է, որ «ազգային, ռասայական կամ կրոնական ատելության ցանկացած քարոզչություն, որն իրենից ներկայացնում է խտրականության, թշնամանքի կամ բռնության հրահրում, արգելվում է օրենքով»։ Իսկ Մարդու իրավունքների եվրոպական կոնվենցիայի 17-րդ հոդվածը սահմանում է, որ «Կոնվենցիայի ոչ մի դրույթ չի կարող մեկնաբանվել այն իմաստով, թե որևէ պետություն,  անձանց խումբ կամ որևէ անձ իրավունք ունեն զբաղվելու այնպիսի գործունեությամբ կամ կատարելու այնպիսի գործողություն, որն ուղղված է սույն Կոնվենցիայում շարադրված ցանկացած իրավունքի և ազատության վերացմանը կամ դրանց սահմանափակմանը ավելի մեծ չափով, քան նախատեսված է Կոնվենցիայով»: 

Այսպիսով, Դաշնագրի 20-րդ, Կոնվենցիայի 17-րդ և ՀՀ Սահմանադրության 77-րդ հոդվածները սահմանում են իրավունքի չարաշահման սկզբունքը, համաձայն որի այդ փաստաթղթերով սահմանված որևէ իրավունք, այդ թվում նաև ազատ արտահայտվելու իրավունքը, չեն կարող օգտագործվել վերացնելու կամ մերժելու համար այնպիսի հիմնարար արժեքներ, որոնք կազմում են նույն այդ իրավական փաստաթղթերով սահմանված իրավունքների հիմնաքարը՝ հանդուրժողականությունը, ատելության, խտրականության, մերժողականության արգելքը։ 

Դատարանը անդրադարձ է կատարել նաև «Ա առցանց լրատվականի» այն պնդմանը, որ այդ կայքն առավել ֆորումային հարթակ է, որտեղ տեղադրվում են ֆեյսբուկ սոցիալական կայքում գրանցված օգտատերերի գրառումները, որոնց իրական գոյությունն իրենց հայտնի չէ․ նրանք պարզապես բազմակարծության հարթակ են։ Դատարանը հղում կատարելով ՄԻԵԴ նախադեպային որոշումներին, նշել է, որ «հաշվի առնելով, որ արտահայտվելու ազատության իրականացումը կապված է «պարտավորությունների» և «պատասխանատվության» հետ, ընդհանուր հետաքրքրություն ներկայացնող դեպքերի վերաբերյալ լրատվություն տարածելու 10-րդ հոդվածով սահմանված լրագրողի պաշտպանությունը գործում է, եթե [լրագրողները] գործում են բարեխղճորեն՝ լրագրողական վարքագծի նորմերի հիման վրա ճշգրիտ և վստահելի տեղեկատվություն տրամադրելու նպատակով։ 

Հղում է կատարվել նաև ՀՀ Վճռաբեկ դատարանի (2012թ. ապրիլի 27-ի թիվ ԵԿԴ/2293/02/10 քաղաքացիական գործով որոշում) նախադեպային իրավունքին։ Մեկնաբանելով ՀՀ քաղաքացիական օրենսգրքի 1087.1 հոդվածի 9-րդ մասը՝ համաձայն որի զրպարտության կամ վիրավորանքի համար պատասխանատվություն կրում է հրապարակողը, եթե «տեղեկատվության աղբուրը (հեղինակը) հայտնի չէ», դատարանը սահմանել է, որ տեղեկատվություն տարածողը չի կարող հայցել պաշտպանություն այլ անձի վիրավորական կամ զրպարտող բնույթի տեղեկության վերարտադրման ու տարածման համար, եթե այդ անձը կոնկրետ ֆիզիկական կամ իրավաբանական անձ չէ։  Վերաքննիչ  դատարանը վճիռը թողել է անփոփոխ։  

Վճռաբեկ դատարանը մերժել է բողոքը վարույթ ընդունել ՝ վարույթ ընդունելու հիմքերի բացակայության պատճառաբանությամբ։  
